Rikosylikomisario Markus Kiiskisen mukaan polkupyörävarkauksien määrässä näkyvät Oulun maine polkupyöräkaupunkina, pyörien suuri määrä sekä huumausaineongelmat. Kuva: Pekka Peura

Oulun poliisilaitoksen rikosylikomisario Markus Kiiskinen kertoo, että kuluva kesä on ollut polkupyörävarkauksien osalta tyypillinen viime kesiin verrattuna. Ilmoituksia varastetuista polkupyöristä on tullut paljon.

– Pyörävarkauksia alkoi kevään korvilla jo näkymään ja niitä valitettavasti on viety ja näkynyt tuolla myynnissä. Onneksi tänä kesänä niitä on pystytty tutkimaan enemmän, rikosylikomisario Kiiskinen kommentoi.

Rikosylikomisarion mukaan polkupyörävarkauksien määrässä näkyvät Oulun maine polkupyöräkaupunkina, pyörien suuri määrä sekä huumausaineongelmat.

– Polkupyörävarkaat ovat tyypillisesti samoja henkilöitä, merkittävä osa heistä on päihteiden käyttäjiä. Polkupyöriä myydään, vaihdetaan rahaksi ja usein rahoitetaan jopa päivittäistä huumausaineiden käyttöä.

Kiiskisen mukaan eniten pyöriä viedään suhteellisesti keskustasta, Kontinkankaan sairaala-alueelta ja Linnanmaalta, eli alueilta joihin työpaikat ja koulutus ovat keskittyneet. Hän huomauttaa kuitenkin, että myös lähiöistä viedään pyöriä.

– Poliisin puolelta valistus on tärkeää: kannattaa miettiä onko tarvetta tehdä arkisia asioita kalliimmilla maastopyörillä ja sähköpyörillä, vai riittäisikö joku halvempi vähemmän arvokas pyörä. Halvempi mutta liikennekunnossa oleva pyörä kiinnostaisi vähemmän varkaita, Kiiskinen neuvoo.

Aiempina kesinä poliisin tietoon on tullut tietoja rikollisporukoista, jotka liikkuivat pakettiautoilla ja keräsivät auton perään polkupyöriä. Tällaiseen ilmiöön ei tänä vuonna olla rikosylikomisario Kiiskisen mukaan törmätty.

Poliisin tilastojen mukaan Oulussa ilmoitettiin vuoden 2019 ensimmäisen puoliskon aikana 781 kappaletta, eli 3,84 polkupyörävarkautta tuhatta asukasta kohtaan. Helsingin Sanomien mukaan Oulussa varastetaan Suomen isoista kaupungeista eniten pyöriä väkilukuun nähden. Määrä on vielä korkeampi Vaasassa, jossa varastetaan 4,1 pyörää tuhatta henkilöä kohden.